Κάτω Παρτάλι

Το Κάτω Παρτάλι είναι μια ελληνική μαύρη κωμωδία μυστηρίου και περιπέτειας τηλεοπτική σειρά, παραγωγής 2014 και 2015, η οποία προβλήθηκε από τον τηλεοπτικό σταθμό Mega Channel. Το σενάριο της σειράς είναι του Λευτέρη Παπαπέτρου, ενώ η σκηνοθεσία της Αμαλίας Γιαννίκου. Τα γυρίσματα έγιναν στο Καπανδρίτι.

Το τραγούδι τίτλων της σειράς είναι διασκευή του τραγουδιού "Χωριό μου, χωριουδάκι μου", το οποίο τραγούδησε η Σοφία Βέμπο το 1947, σε στίχους του Μίμη Τραϊφόρου και μουσική του Ιωσήφ Ριτσιάρδη. Τη διασκευή έκανε το συγκρότημα Imam Baildi.

Η σειρά έκανε πρεμιέρα στις 3 Φεβρουαρίου 2014, ενώ στις 12 Ιανουαρίου 2015 ξεκίνησε η προβολή του δεύτερου κύκλου. Έπειτα από δύο επιτυχημένους κύκλους, η σειρά, ενώ αρχικά είχε ανακοινωθεί ότι θα ανανεωθεί και για τρίτη χρονιά, με δέκα ακόμα επεισόδια, τα οποία είχε έτοιμα ο σεναριογράφος, αναβλήθηκε επ' αόριστον, λόγω της μη καταβολής οφειλών από τον τηλεοπτικό σταθμό στους ηθοποιούς.

Το 2017, το Mega ζήτησε από τον Λευτέρη Παπαπέτρου να γράψει δύο μεγάλης διάρκειας επεισόδια, με σκοπό να προβληθούν σε τηλεταινία για να ολοκληρωθεί η σειρά.

Υπόθεση  
Ο Κωνσταντίνος (Γιάννης Τσιμιτσέλης), ένα πετυχημένο στέλεχος διαφημιστικής εταιρείας, χάνει τη δουλειά του λόγω κρίσης, με αποτέλεσμα η μέχρι τότε ζωή του, που ήταν γεμάτη πάρτυ και διασκέδαση, να πρέπει να αλλάξει ριζικά. Η σύντροφός του Μυρτώ (Βασιλική Τρουφάκου) του προτείνει να πάνε στο χωριό της, το Κάτω Παρτάλι, με την πιθανότητα να μετακομίσουν εκεί και να ασχοληθούν με τον αγροτουρισμό. Ο Κωνσταντίνος δεν φαίνεται και πολύ πρόθυμος αλλά τελικά πείθεται να επισκεφτεί το χωριό παίρνοντας μαζί του και την αδελφή του Βίβιαν (Νάντια Κοντογεώργη).

Η Βίβιαν, όπως και ο αδελφός της, είναι συνηθισμένη στην πολυτέλεια αλλά δέχεται να ακολουθήσει τον Κωνσταντίνο και την Μυρτώ στο Κάτω Παρτάλι για να αλλάξει παραστάσεις, μιας και μόλις έχει πιάσει στα πράσα τον σύζυγό της Στέφανο (Σταύρος Καραγιάννης) να την απατά. Ο Στέφανος, εκτός από άπιστος, είναι και ένας απατεώνας ο οποίος χρωστάει χρήματα παντού και συλλαμβάνεται για τα χρέη του προς το δημόσιο.

Οι τρεις φτάνουν στο Κάτω Παρτάλι όπου τους περιμένει η οικογένεια της Μυρτούς. Ο πατέρας της Διαμαντής (Τάσος Χαλκιάς) είναι ένας σκληροτράχηλος και περήφανος άνθρωπος του χωριού που θέλει να παντρέψει τη μονάκριβη κόρη του με τον Βλάση (Σταύρος Σβήγκος), ένα παλληκάρι του χωριού, και δεν βλέπει τον ερχομό των "Αθηναίων" με καλό μάτι. Η μητέρα της Μυρτούς, η Μοσχούλα (Βίκυ Σταυροπούλου), φαίνεται να υποδέχεται πιο φιλικά τους "νεοφερμένους" και ενώ δείχνει γλυκιά και αθώα, στην πραγματικότητα δεν της ξεφεύγει τίποτα.

Η ζωή του Κωνσταντίνου και της Βίβιαν αλλάζει από τη μια μέρα στην άλλη, μαζί και του κολλητού της Βίβιαν, Μανώλη (Μίνως Θεοχάρης), ο οποίος φτάνει λίγες μέρες μετά για να την ενημερώσει ότι την ψάχνει η Αστυνομία. Το ήσυχο χωριό δεν είναι αυτό που φαίνεται και οι περίεργοι κάτοικοί του κρύβουν πολλά μυστικά τα οποία θα φέρουν πολλές ανατροπές και εκπλήξεις.

Χαρακτήρες  
Κωνσταντίνος Δελαπόρτας (Γιάννης Τσιμιτσέλης): Ο Κωνσταντίνος είναι ένα πετυχημένο στέλεχος διαφημιστικής εταιρείας που ζούσε μέσα στη χλιδή, μέχρι τη στιγμή που έχασε τη δουλειά του λόγω της οικονομικής κρίσης. Η κοπέλα του Μυρτώ, του προτείνει να επισκεφτούν το χωριό της, Κάτω Παρτάλι, και ο Κωνσταντίνος δέχεται να το κάνει αν και δεν είναι και πολύ πρόθυμος, χωρίς να ξέρει τι τον περιμένει στο χωριό.

Βίβιαν Δελαπόρτα (Νάντια Κοντογεώργη): Η αδελφή του Κωνσταντίνου η οποία ζει κι αυτή μέσα στη χλιδή και τα πλούτη. Χωρίς να δουλεύει, απολαμβάνει την καλή ζωή που της προσφέρει ο σύζυγός της, Στέφανος, μέχρι τη στιγμή που ανακαλύπτει ότι ο Στέφανος εκτός του ότι την απατάει, είναι και απατεώνας ο οποίος συλλαμβάνεται για χρέη στο Δημόσιο. Θέλοντας να ξεφύγει, δέχεται την πρόταση του Κωνσταντίνου να τον συνοδεύσει στο Κάτω Παρτάλι χωρίς να ξέρει ότι η Αστυνομία την ψάχνει γιατί ο Στέφανος την έχει μπλέξει κι αυτήν και χωρίς επίσης να ξέρει ότι η επίσκεψη στο Κάτω Παρτάλι θα της αλλάξει για πάντα τη ζωή.

Μανώλης Φουσέκης (Μίνως Θεοχάρης): Ο Μανώλης είναι ο κολλητός φίλος της Βίβιαν και του Κωνσταντίνου και ομοφυλόφιλος. Είναι πάντα εκεί να τους στηρίξει στις χαρές και στις λύπες αλλά και να τους προσγειώνει στην πραγματικότητα με το χιούμορ του όταν και όποτε χρειάζεται. Θα καταφτάσει στο Κάτω Παρτάλι λίγες μέρες αργότερα για να τους βοηθήσει χωρίς να ξέρει πού πάει να μπλέξει.

Θανάσης Περτέσης/Γιάννης (Λεωνίδας Καλφαγιάννης): Ο Θανάσης είναι ο γεωπόνος του Κάτω Παρταλίου τον οποίο ερωτεύεται κεραυνοβόλα η Βίβιαν και οι δυο τους αρχίζουν μια σχέση η οποία αλλάζει τη ζωή της. Είναι ένα απλό και ντόμπρο παιδί που αγαπάει το χωριό του και δεν θα το άλλαζε με τίποτα. Αργότερα αποκαλύπτει ο ίδιος στον Κωνσταντίνο ότι δεν είναι γεωπόνος αλλά ντετέκτιβ και ότι ήρθε στο χωριό με σκοπό να ανακαλύψει τι ακριβώς συμβαίνει και τι κρύβουν οι κάτοικοί του.

Μυρτώ Ραμπαούνου (Βασιλική Τρουφάκου): Η Μυρτώ είναι η κόρη του Διαμαντή και της Μοσχούλας και η κοπέλα του Κωνσταντίνου. Ζει τα τελευταία χρόνια στην Αθήνα διατηρώντας τη σχέση της κρυφή από τους γονείς της. Πείθει τον Κωνσταντίνο να πάνε στο Κάτω Παρτάλι ταράζοντας τα νερά της ήρεμης ζωής του χωριού με τον πατέρα της να μην θέλει την κόρη του μαζί με τον Αθηναίο και να προσπαθεί να της τα ξαναφτιάξει με τον πρώην της Βλάση, ο οποίος την αγαπάει ακόμη.

Βλάσης Μπουρνόβας (Σταύρος Σβήγκος): Ο Βλάσης είναι ο πρώην της Μυρτώς ο οποίος την αγαπάει ακόμη. Έχοντας στο πλευρό του τον Διαμαντή και την πλήρη στήριξή του - μιας και πληροί το κριτήριο της καταγωγής (γέννημα θρέμμα του χωριού) - προσπαθεί να την κάνει να παρατήσει τον Κωνσταντίνο και να γυρίσει πίσω σε αυτόν.

Γιακουμής (Γιώργος Βουλτζάτης): Ο Γιακουμής είναι παντρεμένος με τη Λάμπραινα κι έχουν μια κόρη, τη Νεκταρία. Είναι κλασικός Κάτω Παρταλιώτης και δεν θα αφήσει κανέναν να αμαυρώσει την τιμή της αγαπημένης του κόρης. Όταν φιλοξενεί τον Μανώλη στο σπίτι και πιστεύει ότι πήρε την τιμή της Νεκταρίας, απαιτεί από τον Μανώλη να την αποκαταστήσει.

Λάμπραινα (Αγορίτσα Οικονόμου): Η Λάμπραινα είναι η σύζυγος του Γιακουμή και φίλη της Μοσχούλας. Γνωρίζει πολλά μυστικά του χωριού και των κατοίκων του που κανείς άλλος δεν ξέρει. Ασχολείται με διάφορα μάγια και ξόρκια και καταφεύγουν σε αυτήν η Μοσχούλα αλλά και άλλοι κάτοικοι του χωριού όταν χρειάζονται κάτι.

Παναγιώταινα (Γιάννα Ζιάννη): Η Παναγιώταινα είναι η γειτόνισσα του Διαμαντή και της Μοσχούλας. Παρακολουθεί και ακούει τα πάντα κατασκοπεύοντας το σπίτι του Διαμαντή σκαρφαλώνοντας τον μαντρότοιχο που χωρίζει τα δύο σπίτια και εμφανίζεται εκεί που δεν την περιμένει κανείς. Κρύβει ένα μεγάλο μυστικό στο σπίτι της σχετικά με τον σύζυγό της Παναγιώτη και είναι εραστές με τον Διαμαντή.

Γιαγιά - Κυρά Βαγγελιώ (Όλγα Δαμάνη): Η κυρά Βαγγελιώ είναι η γιαγιά της Μυρτώς και μητέρα του Διαμαντή, την οποία η Μοσχούλα δεν πολυσυμπαθεί. Φαινομενικά είναι κωφάλαλη και τυφλή αλλά στην πραγματικότητα ακούει και βλέπει τα πάντα. Γνωρίζει το μυστικό του χωριού και φροντίζει να μην αποκαλυφθεί.

Νεκταρία (Μένη Κωνσταντινίδου): Η Νεκταρία είναι η κόρη του Γιακουμή και της Λάμπραινας. Έπειτα από ένα βράδυ που ο Μανώλης θα κοιμηθεί στο σπίτι τους, μιας και τον φιλοξενούν, ο Γιακουμής πιστεύει ότι έχει αμαυρώσει την τιμή της και απαιτεί από τον Μανώλη να την αποκαταστήσει. Μανώλης και Νεκταρία συμφωνούν να κάνουν έναν λευκό γάμο που θα συμφέρει και τους δυο αλλά η Νεκταρία ερωτεύεται πραγματικά τον Μανώλη και κάνει ό,τι μπορεί για να τον κρατήσει κοντά της, παρόλο που γνωρίζει ότι είναι ομοφυλόφιλος. Η ίδια μένει έγκυος και υποστηρίζει ότι το παιδί είναι του Μανώλη, έπειτα από τη μια φορά που οι δύο τους βρέθηκαν μαζί ερωτικά.

Στέφανος Δελαπόρτας-Βρασίδας Μούγκαβος (Σταύρος Καραγιάννης): Ο Στέφανος είναι μεγαλοεπειχηρηματίας και σύζυγος της Βίβιαν. Είναι όμως καταχρεωμένος και συλλαμβάνεται για χρέη στο Δημόσιο έπειτα από την κατάδοσή του στις αρχές από τη Βίβιαν, η οποία τον έπιασε στα πράσα να την απατάει. Όταν βγαίνει από τη φυλακή, θέλει να εκδικηθεί τη Βίβιαν, η οποία όχι μόνο τον κατέδωσε αλλά επίσης τον ανάγκασε να αλλάξει και το όνομά του από Βρασίδας Μούγκαβος σε Στέφανο Δελαπόρτα. Ο Στέφανος καταφτάνει κι αυτός στο Κάτω Παρτάλι για να βάλει μπρος το σχέδιο εκδίκησής του και σκοτώνεται όταν πέφτει μέσα σε έναν λάκκο με ασβέστη. Είναι στο βασικό καστ του πρώτου κύκλου της σειράς.

Διαμαντής Ραμπαούνης (Τάσος Χαλκιάς): Ο Διαμαντής είναι ο πατέρας της Μυρτώς και παντρεμένος με τη Μοσχούλα. Είναι περήφανος για την καταγωγή του και παλαιών αρχών και θέλει η κόρη του να παντρευτεί έναν άντρα από το Κάτω Παρτάλι. Δεν του αρέσει ο γαμπρός που του έφερε η Μυρτώ και κάνει ό,τι μπορεί για να τον φοβίσει για να επιστρέψει η Μυρτώ στον Βλάση.

Μοσχούλα/Ελένη (Βίκυ Σταυροπούλου): Η Μοσχούλα είναι η μητέρα της Μυρτώς και σε αντίθεση με τον Διαμαντή, υποδέχεται φαινομενικά φιλικά τους Αθηναίους. Είναι γλυκιά και ενώ δείχνει αθώα, στην πραγματικότητα δεν της ξεφεύγει τίποτα και ξέρει πώς να χειρίζεται τον Διαμαντή ώστε όλα να περνάνε από τον έλεγχό της αφήνοντάς τον να πιστεύει ότι αυτός έχει το πάνω χέρι. Όπως αποκαλύπτεται, το πραγματικό της όνομα είναι Ελένη και δεν κατάγεται από το Κάτω Παρτάλι, αλλά από την Αθήνα.

Ρούσος Ρουσουνέλος (Ιβάν Σβιτάιλο): Ο Ρούσος είναι ο άρχοντας του χωριού με τεράστια περιουσία, τον οποίο όλοι φοβούνται. Είναι αδίστακτος και πιστεύει ότι μπορεί με τα χρήματά του να έχει ό,τι θελήσει χωρίς να σταματάει σε τίποτα. Του αρέσει η Βίβιαν από την πρώτη στιγμή που την βλέπει και κάνει τα πάντα για να την κερδίσει και να την απομακρύνει από τον Θανάση. Η Βίβιαν γοητεύεται από τα πλούτη και ξεκινάει μια σχέση μαζί του χωρίζοντας τον Θανάση, αλλά έπειτα από ένα περιστατικό τον εγκαταλείπει και επιστρέφει στον Θανάση. Προστέθηκε στο βασικό καστ στον δεύτερο κύκλο.

Πασχαλιά Δημητρούλα (Ελευθερία Μπενοβία): Η Πασχαλιά είναι η βαφτιστήρα της Μοσχούλας η οποία δέχτηκε να την φιλοξενήσει μαζί με τον Κωνσταντίνο και τη Βίβιαν όταν επέστρεψαν στο Κάτω Παρτάλι από τη Σίφνο. Της αρέσει ο Κωνσταντίνος και προσπαθεί να τον κάνει να την προσέξει ενώ και η ίδια κρύβει μυστικά. Παρακολουθεί τις συνομιλίες των τεσσάρων και ανακαλύπτει τι έκαναν στη Σίφνο για να κερδίσουν λεφτά. Αρχίζει να τους εκβιάζει αλλά όταν φεύγει για να καλέσει την αστυνομία, την κτυπάει ένας κεραυνός οδηγώντας τη στο νοσοκομείο. Εκεί τελικά θα πεθάνει όταν ένας άνθρωπος του Ρουσουνέλου θα την σκοτώσει. Προστέθηκε στο βασικό καστ στον δεύτερο κύκλο.

Συντελεστές

Ηθοποιοί

Δημιουργοί

Επισκόπηση σειράς

Πρώτος κύκλος (2014) 
Ο πρώτος κύκλος της σειράς έκανε πρεμιέρα στις 3 Φεβρουαρίου 2014 και προβαλλόταν κάθε Δευτέρα στις 22:30. Το τελευταίο επεισόδιο του πρώτου κύκλου προβλήθηκε στις 16 Ιουνίου 2014.

Έκτακτες συμμετοχές 
Στη σειρά εμφανίζονται επίσης πάρα πολλοί ηθοποιοί που δεν είναι ανάμεσα στους βασικούς χαρακτήρες της σειράς. Αυτοί είναι οι:
 
Κωνσταντίνος Καρβέλης ως Λουκάς (7 επεισόδια)
Γιώργος Κοψιδάς ως Ορέστης (7 επεισόδια)
Νίκος Μαυράκης ως Κοσμάς (6 επεισόδια)
Θωμάς Παλιούρας ως Πατήρ Αμβρόσιος (5 επεισόδια)
Στέλιος Χριστοφόρου ως Πολύκαρπος (4 επεισόδια)
Δημήτρης Πότσης - κλαρίνο (4 επεισόδια)
Γιάννης Μυλωνάς ως Μπάμπης (4 επεισόδια)
Στράτος Χρήστου ως Παναγιώτης (4 επεισόδια)
Στέφανος Οικονόμου ως Παρασκευάς (3 επεισόδια)
Νέλλη Γκίνη ως Μήτραινα (3 επεισόδια)
Πέτρος Πέτρου ως Ηλίας/Γιάκουρας (3 επεισόδια)
Ελένη Φιλίνη ως χήρα Φιλιώ (2 επεισόδια)
Αλέξανδρος Βάρθης (2 επεισόδια)
Μάρκος Μπούγιας (2 επεισόδια)
Νίκος Βουδικλάρης ως γιος χήρας Φιλιώς (2 επεισόδια)

Αθηνά Καρτάτση-Γλαρού ως κόρη χήρας Φιλιώς (2 επεισόδια)
Σωκράτης Πατσίκας ως Σου Έλεν (2 επεισόδια)
Πηνελόπη Αναστασοπούλου ως Ζωή (2 επεισόδια)
Χάρης Παντελιδάκης ως Πολύδωρος (2 επεισόδια)
Βασίλης Δημητρίου - Τραγούδι (2 επεισόδια)
Κώστας Καρράς - λαούτο (2 επεισόδια)
Ντίνος Ποντικόπουλος ως οδηγός φορτηγού (2 επεισόδια)
Πέτρος Τριανταφυλλόπουλος ως Θωμάς (2 επεισόδια)
Τζούλη Σούμα ως Ασημίνα, μητέρα Μανώλη (2 επεισόδια)
Ελένη Κωνσταντινίδου (2 επεισόδια)
Κώστας Πιπερίδης ως γιατρός (2 επεισόδια)
Αντιγόνη Ψυχράμη ως Ζαχαρούλα (2 επεισόδια)
Κατερίνα Τσάβαλου ως Νταίζη (2 επεισόδια)
Παντελής Καναράκης ως Φρειδερίκη - γριά μάγισσα (2 επεισόδια)
Θοδωρής Αθερίδης ως Αντώνης (2 επεισόδια)
Ματθίλδη Μαγγίρα ως ιερόδουλος (2 επεισόδια)
Επίσης, σε ένα επεισόδιο εμφανίστηκαν οι: Μαρία Φιλίππου ως Χαρούλα (μαμά του Μπάμπη), Ανδρέας Μάνεσης ως το αφεντικό του Κωνσταντίνου, Τζένη Μπαλατσινού ως εαυτός της, Κωνσταντίνα Μιχαήλ ως Φώταινα, Γιάννης Αθητάκης, Τάσος Αλατζάς ως Πρόεδρος Δικαστηρίου, Βασίλης Κόστα, Γεράσιμος Κολιός, Σπύρος Μεριανός ως Σμηναγός, Μαίρη Σαουσοπούλου ως Ορσαλία, Νίκος Μαλιαρίτης ως δάσκαλος Brazilian Jiu-Jitsu, Δημήτρης Μαύρος ως Γιώργος (φαντάρος), Στέργιος Άντουλας, Θωμάς Τσαμπάνης, Παναγιώτης Τσάφας, Σταυρίνα Ψιμοπούλου ως Ρούλα, Άννα Αθανασιάδη ως Βασίλενα, Ελένη Κατζόλα ως Στράταινα, Σοφία Βογιατζάκη ως πωλήτρια ρούχων, Παναγιώτης Μουλόπουλος ως υπεύθυνος κομμωτηρίου, Παναγιώτης Φιλιππαίος ως σερβιτόρος στο gourmet εστιατόριο της Αθήνας, Αργύρης Σαζακλής ως σουβλατζής, Σταύρος Κιρτζαλής ως σωματοφύλακας, Κώστας Βασιλόπουλος ως σωματοφύλακας, Σταύρος Βουγιουκλάκης ως "μουστακαλής", Χρήστος Λιακόπουλος ως βασανιστής Βλάση, Ρένος Χασανμπέλιου (μπουζούκι), Δήμητρα Νιτοδά, Δημήτρης Λάγαρης.
Στο πέμπτο επεισόδιο χόρεψαν οι: Κωνσταντίνος Κασιάρης, Τάνι Μέρα, Στρατής Νικολαΐδης, Πολύκαρπος Σολωμού, Ερβίς Τόσκα και Γιώργος Τσομπανίδης. Η χορογραφία ανήκει στον Αλέξανδρο Γιάννη.

Επεισόδια

Δεύτερος κύκλος (2015) 
Ο δεύτερος κύκλος της σειράς έκανε πρεμιέρα στις 12 Ιανουαρίου 2015 και ολοκληρώθηκε στις 25 Μαΐου 2015 έπειτα από 14 επεισόδια.

Τα γυρίσματα του δεύτερου κύκλου ξεκίνησαν στις 18 Σεπτεμβρίου 2014 όπου για τις ανάγκες των δύο πρώτων επεισοδίων, πέντε από τους πρωταγωνιστές της σειράς - Βίκυ Σταυροπούλου, Γιάννης Τσιμιτσέλης, Νάντια Κοντογεώργη, Μίνως Θεοχάρης και Λεωνίδας Καλφαγιάννης - ταξίδεψαν στη Σίφνο, ενώ για τις ανάγκες του τελευταίου επεισοδίου, ο Λεωνίδας Καλφαγιάννης και η Νάντια Κοντογεώργη ταξίδεψαν στα Τίρανα.

Έκτακτες συμμετοχές 
Στη σειρά εμφανίζονται, επίσης, πάρα πολλοί ηθοποιοί που δεν είναι ανάμεσα στους βασικούς χαρακτήρες της σειράς. Αυτοί είναι οι:

Παντελής Καναράκης ως Φρειδερίκη - γριά μάγισσα (8 επεισόδια)
Βασίλης Κόστα ως Ερμίρ (6 επεισόδια)
Στάθης Νικολαΐδης ως Μπιστικός Ρουσουνέλου (5 επεισόδια)
Θωμάς Παλιούρας - Πατήρ Αμβρόσιος (5 επεισόδια)
Νίκος Μαυράκης ως Κοσμάς (4 επεισόδια)
Πέτρος Πέτρου ως Ηλίας/Γιάκουρας (4 επεισόδια)
Κωνσταντίνος Καρβέλης ως Λουκάς (3 επεισόδια)
Τζούλη Σούμα ως Ασημίνα, μητέρα Μανώλη (3 επεισόδια)
Σταύρος Μαυρίδης - Λάμπρος (3 επεισόδια)
Γιάννης Μυλωνάς ως Μπάμπης (3 επεισόδια)
Αρετή Πασχάλη - Παγώνα (3 επεισόδια)

Στέλιος Ιακωβίδης - αστυνόμος Μπαλκαφούκης (3 επεισόδια)
Γιώργος Δεπάστας ως Άλεξ (2 επεισόδια)
Μανώλης Γεραπετρίτης ως Παπαχατζής (2 επεισόδια)
Φώτης Τσοτουλίδης ως Παρασκευάς (2 επεισόδια)
Μπάμπης Πάλλης (2 επεισόδια)
Στέλιος Αλεξανδρής ως Σομελιέ (2 επεισόδια)
Χρήστος Χατζηπαναγιώτης ως Προκόπης/Λόλα (2 επεισόδια)
Άννα Αθανασιάδη - Βασίλενα (2 επεισόδια)
Ελένη Κατζόλα - Στράταινα (2 επεισόδια)
Βάλια Παπαλαμπροπούλου (2 επεισόδια)

Σε ένα επεισόδιο εμφανίστηκαν οι: Αλέξανδρος Κιτσαλής, Θεολόγος Βελλής, Χριστόφορος Κόμης, Γιώργος Μπανταδάκης (αστυνομικός), Αργύρης Σαζακλής (πωλητής), Μάρκος Μπούγιας, Δημήτρης Τσολάκης (σερβιτόρος), Γιώργος Διαρεμές, Μελίνα Σαρηγιαννίδου, Νίκος Πυρενής, Γιάννης Μαρκόπουλος, Κώστας Χρύσος (βιολί), Γρηγόρης Λεμπέσης (λαούτο), Αναστάσης Κολοβός (γύφτος), Δημήτρης Πότσης (κλαρίνο), Σάββας Καρακατσάνης, Χάρης Γρηγορόπουλος ("πατέρας" Μανώλη), Γλαύκος Σμαριανάκης (βιολί), Κώστας Ευριπιώτης (ιδιοκτήτης "Ανακόντα"), Ρένος Χασαμπέλιου (μπουζούκι), Λάμπρος Κτεναβός (Ζαφείρης), Πολυτίμη Κανέλλου, Εβίτα Κουρκουμέλη, Εύα Κουμαριανού, Αλίκη Βασιλάκη, Μάνια Λεμπέση, Πάρβη Πάλμου, String Demons, Κωνσταντίνος Μπουντούνης (βιόλα), Λυδία Μπουντούνη (βιολί), Γιώργος Τσαλίκης ως γιατρός, Δώρα Παπαδάτου, Στράτος Χρήστου ως Παναγιώτης, Παναγιώτης Βασιλόπουλος ως Άγγελος, Λαέρτης Βασιλείου, Gjergi Mena, Artan Pashaj, Bashkim Metalia, Flori Perloshi, 
Στο δεύτερο επεισόδιο (17) τραγούδησαν οι: Γιάννης Κοντός, Δημήτρης Σταυριανός και Σπύρος Γεροντόπουλος
Στο δέκατο επεισόδιο (25) ακούγεται ο Αλέξης Κωστάλας
Στο ενδέκατο επεισόδιο (26) χορεψαν οι: Κατερίνα Σπυροπούλου, Μαρία Γεροδήμου,

Επεισόδια

Τηλεταινία 
Αρχικά, η σειρά είχε ανανεωθεί για τρίτο κύκλο. Ο Γιάννης Τσιμιτσέλης, καλεσμένος στις 30 Μαΐου 2015 στην πρωινή τηλεοπτική εκπομπή του Σαββατοκύριακου του ΑΝΤ1, "Πρωινό Σου-Κου", επιβεβαίωσε ότι η σειρά έχει πάρει το πράσινο φως για οκτώ καινούρια επεισόδια, με τον ίδιο όμως να μην γνωρίζει αν θα συνεχίσει να είναι στη σειρά και ότι αυτό εξαρτάται από τον προγραμματισμό του καναλιού. Συγκεκριμένα ανέφερε: "Τελειώσαμε για φέτος. [Το Κάτω Παρτάλι] θα συνεχιστεί, αλλά εγώ δεν ξέρω αν θα'μαι. Έχω κλείσει κάτι άλλο σε άλλο κανάλι... Η λογική λέει ότι το "Παρτάλι" θα συνεχίσει. Αν πάει για Οκτώβρη θα είμαι μέσα, αν όχι δεν θα'μαι. Το άλλο που θέλω να κάνω είναι από Φεβρουάριο.

Το αρχικό πλάνο ήταν να ξεκινήσουν τα γυρίσματα τον Νοέμβριο του 2015, με στόχο να ξεκινήσει να προβάλλεται τον Ιανουάριο του 2016. Για να καλυφθούν τα κενά σημαντικών αποχωρήσεων, η Ζέτα Μακρυπούλια θα είχε σημαντικό ρόλο στον τρίτο κύκλο, ο οποίος θα αποτελούνταν από δέκα επεισόδια. Λόγω όμως της μη καταβολής χρεών από τον τηλεοπτικό σταθμό στους ηθοποιούς, ο τρίτος κύκλος αναβλήθηκε επ' αόριστον. Ύστερα από τις δημοσιεύσεις σχετικά με την διακοπή της σειράς, ακούστηκαν εικασίες, οι οποίες ήθελαν την λύση των οικονομικών της σειράς και την επιστροφή της που, σύμφωνα με δημοσιεύματα,  ανέφεραν πως το κανάλι εξασφάλισε εναλλακτική χρηματοδότηση με την ελπίδα να ξεμπλοκάρει η παραγωγή της σειράς και στόχο τα γυρίσματα να ξεκινήσουν μέσα στον Φεβρουάριο, ώστε ο κύκλος να ξεκινήσει να προβάλλεται τον Μάρτιο του 2016. Κάτι τέτοιο όμως δεν συνέβη και η σειρά αναβλήθηκε οριστικά, καθώς ο σεναριογράφος Λευτέρης Παπαπέτρου έκλεισε συμφωνία με τον τηλεοπτικό σταθμό ΑΝΤ1 για μια νέα κωμική σειρά.

Το 2017, το Mega ζήτησε από τον Λευτέρη Παπαπέτρου να γράψει δύο μεγάλης διάρκειας επεισόδια, με σκοπό να προβληθούν σε τηλεταινία για να ολοκληρωθεί η σειρά.

Κριτική 
Παρά τα υψηλά νούμερα τηλεθέασης και την επιτυχία της σειράς, «Το Κάτω Παρτάλι» έλαβε και θετικές αλλά και αρνητικές κριτικές από τους τηλεκριτικούς.

Η Αφροδίτη Γραμμέλη έδωσε θετική κριτική στη σειρά, λέγοντας ότι το πρώτο δείγμα έχει ενδιαφέρον. "Έξυπνες ατάκες, επιτέλους υπαινιγμός, ο οποίος αγνοούνταν εδώ και χρόνια στα σίριαλ της υστερίας και της υπερβολής, σκιαγράφηση μιας κοινωνίας η οποία ακροβατούσε για χρόνια στα στενά και στις παραλίες της Μυκόνου, στα πάρτι και στα πολυτελή γραφεία και γυμναστήρια. Golden boys, ξιπασμένες νεόπλουτες, μια ολόκληρη γενιά που ένιωσε να επιβεβαιώνεται με επώνυμες τσάντες και σπα παρελαύνουν από τα πλατό δίχως να επιχειρείται χαρακτηρισμός και σχόλιο. Αρκεί η απλή σκιαγράφηση για να ξεγυμνωθεί η κατρακύλα."

Η Αλεξάνδρα Τσόλκα από το New Post γράφει ότι αν και η σειρά επιδέχεται πολλές βελτιώσεις, επιτρέπεται να το χαρακτηρίσουμε ως αριστούργημα γιατί μετά από πέντε χρόνια βλέπουμε ελληνική μυθοπλασία στην ελληνική τηλεόραση. "Είναι τόση η χαρά μας, που κάτι με νεύρο, ρυθμό, σύγχρονο χιούμορ, ατάκα, φρέσκες φατσούλες, οικεία κακά παίζεται στην τηλεόρασή μας, που μας επιτρέπεται ακόμη και η υπερβολή να αποθεώσουμε ως αριστούργημα, ένα δημιούργημα που επιδέχεται βελτιώσεις...πολλές..."

Η Πόπη Διαμαντάκου από την εφημερίδα Η Καθημερινή γράφει: "[Το Κάτω Παρτάλι είναι] μια χιουμοριστική σειρά, όπου ο φόβος του άγνωστου [...] προβάλλει σαν κωμικός "εφιάλτης", που κρύβεται στα μυστικά του κλειστοφοβικού επαρχιώτικου τόπου. Εδώ η σάτιρα των ηθών της αφασικής σπατάλης και των χαρακτήρων, τους οποίους διαμόρφωσε το κλίμα της ξέφρενης κατανάλωσης, συνδυάζεται με τη σάτιρα των κλειστοφοβικών ηθών της αποκλεισμένης ελληνικής υπαίθρου, σαν δύο διαφορετικοί τρόποι ζωής οι οποίοι συγκρούονται. [...] Το θέμα δεν είναι να σταθούμε ούτε στην υπερβολική έμφαση στις κωμικές ατάκες, πολλές εξ αυτών προβλέψιμες, που κάνουν το κάθε επεισόδιο να μοιάζει με επιθεωρησιακό νούμερο, ούτε στις υπερβολές που έχουν οι ερμηνείες [...] αλλά στο ίδιο το σενάριο, όπου αντανακλάται η εγχώρια κουλτούρα αντίστασης στον τρόμο με το χιούμορ."

Ο Κοσμάς Βίδος από την εφημερίδα Το Βήμα άσκησε σκληρή κριτική λέγοντας ότι τα αστεία είναι χοντροκομμένα και αγοραία: "Εκτιμώ τη γραφή του Λευτέρη Παπαπέτρου, κυρίως στα Εγκλήματα και στην Ντόλτσε Βίτα. Έχει αποδείξει ότι ξέρει να φτιάχνει ιστορίες, να δημιουργεί αληθοφανείς χαρακτήρες, να γράφει διαλόγους. Προτερήματα που παραδόξως δυσκολεύομαι να βρω στη νέα δουλειά του, το σίριαλ "Κάτω Παρτάλι". Δεν είναι το (όχι τόσο πρωτότυπο) θέμα του (η "σύγκρουση" των αστών με τους επαρχιώτες) που με έχει απογοητεύσει όσο η ποιότητα του χιούμορ. Στο "Κάτω Παρτάλι" τα αστεία είναι συχνά χοντροκομμένα και αγοραία."

Ο Γιώργος Πασχαλίδης από τo TVΝΕΑ.com άσκησε επίσης αρνητική κριτική στη σειρά λέγοντας ότι το σενάριο είναι κλισέ και ανέμπνευστο με τους διαλόγους τραβηγμένους από τα μαλλιά, το χιούμορ να είναι επιφανειακό και να υπάρχει παντελής έλλειψη αισθητικής και νοήματος. "Μια σειρά χωρίς πλοκή με κρύα αστεία δημοτικού. Μια σειρά χωρίς νόημα διάφοροι τηλεοπτικοί  την ονόμασαν σουρεάλ σειρά. [...] Από πότε το ασυνάρτητο βαφτίζεται με το ζόρι σουρεαλιστικό...; Από πότε η ασυναρτησία ονομάζεται μυθοπλασία; [...] Ένα ολόκληρο σύστημα έχει πέσει λυσσαλέα να πείσει όλο τον κόσμο, οτι πρόκειται για αριστούργημα και ότι όσοι δεν πέφτουν ανάσκελα απο θαυμασμό και απο γέλια  είναι κακιασμένοι ή χαζοί γιατί δεν το καταλαβαίνουν...., κι όποια  αρνητικά σχόλια είναι κατευθυνόμενα έως κακεντρεχή."

Ανάμεσα στους ανθρώπους που έκαναν κριτική στη σειρά είναι και ο γνωστός ηθοποιός Στέλιος Μάινας, ο οποίος είπε χαρακτηριστικά ότι η σειρά έχει ένα χιούμορ που ο ίδιος δεν καταλαβαίνει. "Είναι ένα χιούμορ που δεν καταλαβαίνω. Κάθε άνθρωπος καταλαβαίνει διαφορετικό κομμάτι από αυτό που βλέπει. Εγώ δεν το καταλαβαίνω αυτό το χιούμορ. Το αντιλαμβάνομαι, αλλά είναι σε μια απόσταση. Δεν είμαι μαζί του, δεν μπορώ να αντιληφθώ 100% τι είναι αυτό."

Παραπομπές

Εξωτερικοί σύνδεσμοι 
Τα επεισόδια της σειράς στο Mega

Τηλεοπτικές σειρές Mega
Ελληνικές κωμικές τηλεοπτικές σειρές
Τηλεοπτικές σειρές της δεκαετίας του 2010